<classify> MAKAMU wa Rais, Samia Suluhu Hassan amewataka watafiti nchini kufikisha matokeo ya tafiti zao katika Kilimo kwa wananchi ili wanufaike na tafiti hizo. Samia alisema hayo jana alipofungua Maonesho ya 27 ya Kitaifa ya Wakulima maarufu kama Nane Nane ambayo yanafanyika kwenye Viwanja vya Nyakabindi, Wilaya ya Bariadi mkoani Simiyu.Wakati huo huo, Makamu wa Rais amezindua Mkakati wa Taifa wa Miaka 10 wa Usimamizi wa Mazao baada ya Kuvunwa kukabiliana na baadhi ya changamoto katika kilimo pamoja utekelezaji wake. Samia alisema watafiti wanafanya kazi nzuri kupata mbegu bora zinazokinzana na magonjwa pamoja na kuhimili mabadiliko ya tabia nchi lakini mara nyingi hazifiki kwa walengwa.Nitoe rai kwa watafiti wote nchini kutoa matokeo ya tafiti zenu kwa maofisa ugani na wadau wengine ili wakulima wenu wanufaike na matokeo hayo, mtasema changamoto ni fedha, fedha huwa haitoshi wakati wote, alisema Makamu wa Rais.Alisema changamoto ya tija ndogo inatokana na matumizi hafifu ya mbolea, kutopata mbegu bora na viuatilifu na kuwataka wahusika kuhakikisha kasoro hizo zinaondoka. Aidha, alisema serikali inawaelekeza wataalamu kutoa elimu ya utunzaji wa mifugo pamoja na malisho kulingana na hali halisi ya maeneo yaliyopo na kufanya ufugaji endelevu, na serikali inavutia wawekezaji kujenga viwanda vya uchakataji nyama na bidhaa za mifugo. Samia alisema Julai mwaka huu, Rais John Magufuli alizindua Programu ya Kuendeleza Kilimo Awamu ya Pili ASDP II ya Miaka 10 ambayo itasaidia kuongeza thamani mazao, kuweka mazingira mazuri katika uratibu, ufuatiliaji na tathmini kupanua wigo wa kuimarisha sekta ya kilimo na pia usimamizi endelevu wa maji na ardhi. Samia aliutaka pia mikoa na halmashauri kutekeleza agizo upandaji miti na kuhakikisha inamea na pia aliwapongeza wajasiriamalibwaliojiongeza jutengeneza mifuko mbadala. Akielezea mkakati huo uliozinduliwa, Waziri wa Kilimo, Japhet Hasunga alisema sekta ya kilimo, mifugo na uvuvi inakabiliwa na changamoto mbali mbali zikiwemo upotevu wa mazao wakati wa mavunona kusema hilo linalopaswa kupewa kipaumbele na kila mdau katika mnyororo wa thamani ili kupunguza upotevu kwa asilimia 50 ya mazao ya chakula ifikapo 2025.  <topic>: KITAIFA 